กองอินฟราฯคลอด
บลจ.กสิกรฯยื่นแล้วโรงไฟฟ้าอมตะฯ.
8 ก.พ. 2556

บลจ.กสิกรฯยื่นแล้วโรงไฟฟ้าอมตะฯ.
รอกลต.ไฟเขียวออกขายก่อนมิ.ย..บลจ.กสิกรไทย แซงโค้งตั้งกองทุนรวมโครงสร้างพื้นฐานโรงไฟฟ้าอมตะ บี.กริม จ่อขายครึ่งปีแรก
นายจงรัก รัตนเพียร ประธานกรรมการบริหารบริษัทหลักทรัพย์จัดการกองทุน (บลจ.) กสิกรไทย กล่าวว่า บลจ.กสิกรไทย ในฐานะผู้ดำเนินการจัดตั้งและบริหารจัดการกองทุนรวมโครงสร้างพื้นฐานโรงไฟฟ้าอมตะ บี.กริม เพาเวอร์ (ABPIF) มูลค่าโครงการ 6,000-7,000 ล้านบาท ได้ยื่นขอจัดตั้งกองทุนต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ไปเมื่อวันที่ 1 ก.พ. 2556 และอยู่ในขั้นตอนการพิจารณาอนุมัติจัดตั้งโครงการ ซึ่งหาก ก.ล.ต.เห็นชอบ บลจ.กสิกรไทย มีแผนเสนอขายกองทุนดังกล่าวภายในช่วงครึ่งปีแรกของปี 2556 
ทั้งนี้ กองทุนรวมโครงสร้างพื้นฐานโรงไฟฟ้าอมตะ บี.กริม เพาเวอร์ มีนโยบายลงทุนในสิทธิการรับผลประโยชน์ในอนาคตจากโรงไฟฟ้าพลังก๊าซธรรมชาติ 2 แห่ง กำลังการผลิตรวม 350 เมกะวัตต์ ของบริษัท อมตะ บี.กริม เพาเวอร์ ตั้งอยู่ที่นิคมอุตสาหกรรมอมตะนคร จ.ชลบุรี ซึ่งมีสัญญาขายไฟฟ้าให้การไฟฟ้าฝ่ายผลิตแห่งประเทศไทย (กฟผ.) ต่อเนื่อง 21 ปี โดยโรงแรกมีสัญญาขายไฟฟ้าเหลืออยู่7 ปี โรงที่สองเหลืออยู่ 10 ปี นอกจากนี้ ยังขายไฟฟ้าให้ลูกค้าในนิคมฯ อีก 25 ราย
บริษัท อมตะ บี.กริม เพาเวอร์ ผู้ผลิตไฟฟ้าภาคเอกชนขนาดเล็ก กำลังการผลิตโรงละ 110-160 เมกะวัตต์ ปัจจุบันมีโรงไฟฟ้าทั้งที่ดำเนินการแล้ว 3 โรง โดย 2 แห่งตั้งอยู่ในนิคมอุตสาหกรรมอมตะนคร และอีก 1 แห่งอยู่ในนิคมอุตสาหกรรมอมตะซิตี้ เบียนโฮ ประเทศเวียดนาม และอยู่ระหว่างก่อสร้าง 3 โรง มีสัญญาผูกพันที่จะต้องสร้างและดำเนินการต่อเนื่องอีก 10 โรง รวมมูลค่ากว่า 7 หมื่นล้านบาท
นอกจากนี้ บริษัท อมตะ บี.กริม เพาเวอร์ อยู่ระหว่างศึกษาโครงการลงทุนโรงไฟฟ้าพลังงานทดแทน เช่น พลังงานลม และพลังงานแสงอาทิตย์ (โซลาร์เซลล์) 
บริษัท อมตะ บี.กริม เพาเวอร์ มีทุนจดทะเบียน 1,000 ล้านบาท โดยบี.กริม กรุ๊ป ถือหุ้น 56.23% ซูมิโตโม 30% บริษัท อมตะ คอร์ปอเรชัน (AMATA) 13.77%
นอกจากนี้ บลจ.กสิกรไทย ยังมีแผนออกกองทุนรวมโครงสร้างพื้นฐานอีกหนึ่งกองทุน โดยจะลงทุนโรงไฟฟ้าพลังงานแสงอาทิตย์ 7 แห่ง มูลค่า 5,000 ล้านบาท ของบริษัท เอสพีซีจี (SPCG) ซึ่งขณะนี้อยู่ระหว่างดำเนินการ ซึ่งคาดว่าจะยื่นขอจัดตั้งกองทุนต่อ ก.ล.ต. เร็วๆ นี้ 
“ในปีนี้ บลจ.กสิกรไทย ยังมีแผนที่จะออกกองทุนรวมอสังหาริมทรัพย์อีกหลายกองทุน โดยคาดว่าจะเริ่มเปิดขายได้ภายในเดือน มี.ค. แต่มูลค่ากองทุนอาจจะไม่มากนัก” นายจงรัก กล่าวกับโพสต์ทูเดย์
ปัจจุบัน บลจ.กสิกรไทย มีกองทุนรวมอสังหาริมทรัพย์ภายใต้การบริหารจัดการ 4 กองทุน มูลค่ารวม 1.49 หมื่นล้านบาท 
กองทุนรวมอสังหาริมทรัพย์และสิทธิการเช่าดับบลิวเอชเอ พรีเมี่ยม แฟคทอรี่แอนด์แวร์เฮ้าส์ ฟันด์ (WHAPF) 
กองทุนรวมสิทธิการเช่าอสังหาริมทรัพย์ โกลด์ (GOLDPF)
กองทุนรวมสิทธิการเช่าอสังหาริมทรัพย์โรงแรมและรีสอร์ทในเครือเซ็นทารา (CTARAF)
กองทุนรวมสิทธิการเช่าอสังหาริมทรัพย์ เมเจอร์ ซีนีเพล็กซ์ ไลฟ์สไตล์ (MJLF)
แหล่งข่าวในวงการกองทุนรวมรายหนึ่ง ประเมินว่า กองทุนรวมโครงสร้างพื้นฐานโรงไฟฟ้าอมตะ บี.กริม เพาเวอร์ อาจจะเป็นกองทุนรวมโครงสร้างพื้นฐานกองทุนแรกของประเทศไทย เนื่องจากกองทุนรวมโครงสร้างพื้นฐานระบบขนส่งมวลชนทางราง บีทีเอสโกรท (BTSGIF) มูลค่าโครงการประมาณ 5 หมื่นล้านบาท ที่ยื่นขอจัดตั้งกับ ก.ล.ต.ไปแล้วนั้น ยังอยู่ในกระบวนการพิจารณา 
นอกจากนี้ ในขณะนี้มี บลจ.หลายแห่งเตรียมพร้อมที่จะออกกองทุนรวมโครงสร้างพื้นฐาน เช่น บลจ.กรุงไทย ซึ่งมีแผนการลงทุนในโรงไฟฟ้า และ บลจ.ไทยพาณิชย์ ซึ่งยังไม่เปิดเผยรายละเอียด
ล่าสุด ก.ล.ต.ยื่นขอข้อมูลจากกรมสอบสวนคดีพิเศษ (ดีเอสไอ) จากกรณีที่ดีเอสไอดำเนินการสอบสวนบริษัท บีทีเอส กรุ๊ป โฮลดิ้งส์ (BTS) ในกรณีที่กรุงเทพมหานครจ้างบริษัท บีทีเอสฯ วิ่งให้บริการรถไฟฟ้าในส่วนต่อขยาย 17 ปี เพื่อนำมาประกอบการพิจารณากับการตั้งกองทุนโครงสร้างพื้นฐานว่ามีส่วนใดที่จะเกี่ยวข้องกับการจัดตั้งกองทุน BTSGIFหรือไม่ โดยขอความร่วมมือตอบกลับภายใน 30 วัน นับจากวันที่ดีเอสไอได้รับหนังสือ
ขณะที่ บลจ.บัวหลวง ในฐานะจัดตั้งและบริหารจัดการ ชี้แจงว่า สินทรัพย์ที่กองทุน BTSGIF จะลงทุนเป็นรายได้ตามสัญญาสัมปทานฉบับลงวันที่ 9 เม.ย. 2535 ระหว่างกรุงเทพมหานคร กับ บริษัท ระบบขนส่งมวลชนกรุงเทพ ซึ่งเป็นบริษัทย่อยบริษัท บีทีเอส กรุ๊ป โฮลดิ้งส์ ไม่ใช่เป็นสิทธิตามสัญญาการให้บริการเดินรถและซ่อมบำรุงระบบรถไฟฟ้าขนส่งมวลชนกรุงเทพ ฉบับลงวันที่ 3 พ.ค. 2555 ระหว่างบริษัท ระบบขนส่งมวลชนกรุงเทพ กับบริษัท กรุงเทพธนาคม